Author: Milos Hatapka
Last saved by: Haťapka

Predkladacia správa

	Národná rada Slovenskej republiky  na svojej 45. schôdzi na základe odporúčania Výboru Národnej rady Slovenskej republiky pre sociálne veci a bývanie, vyjadrenom v jeho uznesení z 29. januára 2001 č. 286, prerušila rokovanie o návrhu vlády Slovenskej republiky na vyslovenie súhlasu Národnej rady Slovenskej republiky s ratifikáciou Dohovoru o ochrane detí a spolupráci pri medzištátnych osvojeniach z 29.5.1993, podpísaného Slovenskou republikou v Haagu dňa 1. júna 1999. 
	Výbor Národnej rady Slovenskej republiky pre sociálne veci a bývanie v horeuvedenom uznesení odporučil Národnej rade Slovenskej republiky požiadať vládu Slovenskej republiky o predloženie informácie o stave vynútiteľnosti práva, najmä rodinného práva v rodinnoprávnych veciach s cudzím prvkom a túto informáciu prerokovať na nasledujúcej schôdzi Národnej rady spoločne s návrhom vlády na vyslovenie súhlasu Národnej rady Slovenskej republiky s ratifikáciou uvedeného dohovoru.
	Na základe toho predseda Národnej rady Slovenskej republiky požiadal listom z 5. februára 2001 číslo 203/2001  predsedu vlády Slovenskej republiky o zaslanie uvedenej informácie do 5. marca 2001.
	Predseda vlády Slovenskej republiky listom z 13. februára 2001 číslo 478/2001-PV požiadal ministra spravodlivosti Slovenskej republiky o predloženie požadovanej informácie na rokovanie vlády 28. februára 2001.
	Ministerstvo spravodlivosti Slovenskej republiky informáciu  vypracovalo v spolupráci s Centrom pre medzinárodnoprávnu ochranu detí a mládeže v Bratislave.
	Predkladaný materiál bol v rámci  pripomienkového konania prerokovaný s Ministerstvom práce, sociálnych vecí a rodiny SR a Ministerstvom  zahraničných vecí SR.
	Vyhodnotenie pripomienkového konania je súčasťou predkladaného materiálu.